EESTI ADVOKATUURI JUHATUS

ISTUNGI PROTOKOLL

3. november 2020. a nr 26

Tallinn

**Advokaadieksamile lubamise avalduste ja juhatuse eksamiloa otsuste kehtivusest**

Advokaadieksami avalduste ja juhatuse eksamile lubamise otsuste kehtivusaeg vajab täpsustamist.

Advokatuuri liikmeks astumiseks või kõrgema kutsenimetuse saamiseks tuleb esitada juhatusele avaldus. Juhatus peab avaldust arutama ja otsustama advokaadieksamile lubamise või lubamisest keeldumise ühe kuu jooksul dokumentide esitamisest.

Senise praktika kohaselt on eksamile lubamise otsused tähtajatud. Seetõttu on advokaadieksamil osalemise ajaks sageli oluliselt muutunud need asjaolud, mis on esitatud eksamile lubamise otsuse aluseks olnud taotluses ja isikuandmete ankeedis (nt. patroon, büroopidaja nõusolek, AdvS § 26 lg-s 1' nimetatud asjaolud jms). Muutunud võib olla eksamineeritava vastavus advokaadile esitatavatele nõuetele, samuti võivad olla tekkinud advokatuuri vastuvõtmisest keeldumise alused. Sellest tulenevalt leiab juhatus, et kehtivat praktikat tuleb muuta. Alates 2021. a II poolaasta advokaadieksamist kehtib juhatuse otsus advokaadieksamile lubamise kohta ühekordselt ehk ainult juhatuse otsuses märgitud advokaadieksamil osalemiseks. See tähendab, et 2021. a II poolaasta advokaadieksamil ja sellele järgnevatel eksamitel saavad osaleda vaid need isikud, keda juhatus on konkreetsele eksamile lubanud. Varem tehtud juhatuse otsuse alusel on võimalik osaleda veel 2021. aasta jaanuaris toimuval eksamil.

Kui isik ei ole pärast tema eksamile lubamist toimunud järgmisel eksamil osalenud või ei ole seda eksamit positiivselt sooritanud, tuleb tal eksamile või korduseksamile pääsemiseks esitada juhatusele uus avaldus koos kõigi lisadega. Juhul, kui varem antud büroopidaja ja patrooni nõusolekud kehtivad, võib need uue avalduse juurde esitada. Eksamile lubamise avalduse esitamise tähtajast teavitab advokatuur eraldi enne iga korralise eksami toimumist. Pärast nimetatud tähtaja lõppemist esitatud avalduse alusel on võimalik pääseda järgmisele eksamile.

**Juhatus**

**O T S U S T A S:**

**Teha juhatuse otsus advokaatidele teatavaks.**